Գիտէք որ գովելու մէջ ես քիչ մը աւելի ժլատ եմ, քան ուրիշները: Ուստի մեր տաղանդաւոր բանաստեղծի արժանիքներն այսչափ վեր հանելով կը բաւականանամ, եւ, որպէս զի ներկայ Գրական ասուլիսները չդառնան միանգամայն գովաբանութեան կաճառներ, կը շտապեմ համառօտակի թուել Եարճանեանի գործին թերութիւնները: Ըսենք թերութիւնները, քննադատենք. եթէ մեր ըսածը ճշմարիտ է, հեղինակը կ’աշխատի ապագային խուսափել նոյնը կրկնելէ, իսկ եթէ մենք ենք սխալը – միայն Հռոմի պապն է անսխալ... – գրիչն իր գործը կը շարունակէ: